ADV Hervormde Kerk - Bejaardes - inwoning by kinders (2)
Jy is hier: Tuis Hulp Hulp uit die Bybel Bejaardes - inwoning by kinders (2)
Bejaardes - inwoning by kinders (2)
Bejaardes: Inwoning by kinders (2)
Oordenking: 1 Timoteus 5:4 Ou Vertaling
Dikwels vind volwasse kinders dit baie ontwrigtend dat hulle hulle ouers moet help of versorg. Die volgende staaltjie laat mens nogal dink. ŉ Ma het met ontbyt ŉ “faktuur” van haar 7 jaar oue seuntjie, onder haar bord gekry met die volgende op: Ma skuld Sarel R5 vir die borde wat hy kombuis toe gevat het: R10 vir grassny; R5 vir skottelgoedwas en R2 vir bed-op-maak. Totaal = R22
Die Ma het geglimlag maar geen opmerking gemaak nie. Met middagete het Sarel sy R22 gekry met ŉ ander papier netjies opgevou saam met die geld. Hy het dit oopgevou en gelees: Sarel skuld Ma vir al die kere wat sy wat hy koors gehad het saam met hom wakker gebly het en gesond gedokter het - niks, vir al die pleisters op stukkende knieë - niks; al die trane wat sy afgedroog het - niks; al die ure wat sy rondgery en gesit en wag het by rugby en krieket- en tennis- en klavier en golf- ens –oefeninge - niks; vir al die klere wat gewas en gestryk is - niks, vir al sy etes - niks, vir al sy speelgoed – niks. Totaal = niks
Ons ma’s en pa’s het dit alles gedoen vir ons as kinders! Daarom kan ons nie anders om ook hulle in hulle ouderdom te versorg en mooi na hulle te kyk nie. Vers 4 sê dat dit God bly maak, dis vir ons aangenaam as ons na ons familie en ouers kyk – want dit demonstreer ook ons geloof!